江西

江西，簡稱，喺中國中南部，佢家下係中華人民共和國一省，叫江西省。佢喺長江中下游南岸，省會係南昌。

江西以北係安徽省，以東北係浙江，以東係福建，以南係廣東，以西係湖南，以西北係湖北。

史 
江西個江，係指長江。大唐時設江南西道，所以嗌「江西」。而佢嘅簡稱「贛」出自江西最大嘅河贛江。

春秋戰國時江西地方主要係楚國嘅地頭。而江西最早嘅政區建置，係漢朝初年時，設豫章郡，郡名出自贛江當時嘅名「豫章江」，郡治南昌，轄18縣，當時個郡嘅範圍就已經同而家嘅江西差唔多。漢武帝時豫章郡劃屬楊州。

西晉元康元年，豫章郡改屬江州。到隋朝時州嘅地位降到等同郡，於是江西喺隋代變成7郡24縣。唐代時變成8州37縣，唐太宗劃中國爲10道，唐玄宗加設成15道，江西全境屬江南西道。

五代十國時，江西屬過楊吳，之後屬南唐，呢時江西劃爲6州4軍55縣。交泰元年，南唐試過由金陵遷都洪州，洪州即係家下嘅南昌地方，當時因爲係南都昇爲南昌府。宋代時改道爲路，當時江西劃爲9州4軍68縣，其中大部份屬江南西路，少部分屬江南東路。

元朝時設立江西等處行中書省，簡稱江西行省，不過嗰陣時江西行省嘅面積大過而家江西省好多，除咗管轄而家江西，重包埋而家廣東大部份，而行省之下劃爲13路、2直隸州，之下再劃爲48縣、16州。

明清兩代沿襲咗行省嘅省置，不過範圍縮細咗，基本定咗今日江西嘅省域。明代時江西省嘅正式名叫江西布政使司，但習慣上叫省，而元代設嘅路改爲府，州改爲縣，當時江西轄13府，下劃爲78縣。明代時景德鎮陶瓷生產興旺，以至出口到外國。

清代時江西嘅正式名叫江西省，基本上沿襲明朝規制。不過增設三個縣級廳，以及有一個省直隸州。

中華民國時，府、州、廳一律改成縣，當時江西轄81縣。1926年北伐軍入南昌，南昌正式設市。1934年時，婺源從安徽劃畀江西，1947年劃返安徽，1949年又畀返江西。民國時期，江西南部山區係毛澤東等人帶住班紅軍盤據嘅蘇區，叫做「井岡山革命根據地」，成立咗中華蘇維埃共和國，個臨時政府駐瑞金。當時國民黨攻勢好猛，圍剿中共盤踞嘅蘇區，於是共產黨從瑞金出發去延安，即係長征。除咗井岡山，重有湘贛、贛東北、湘鄂呢三笪蘇區涉及到江西。

地理 
江西位於華中，係內陸地區，北面係湖北、安徽，東面係浙江、福建，南面係廣東，西面係湖南。江西北面係長江南岸，嗰度有中國最大嘅淡水湖鄱陽湖。江西南面係山區，嗰度有中國共產黨史上有名嘅井岡山。

江西嘅地形就好似個向鄱陽湖傾斜嘅大盆地，北部比較平，東西南三面都係山，中部有丘陵。江西有大細各條河流2400幾條，其中江西五大江河係：贛江、撫河、信江、修水、饒河。由於江西喺北回歸綫附近，屬亞熱帶濕潤氣候，所以氣候温和，雨量充沛，年降水量1341 mm到1940 mm，無霜期長。

江西嘅位置係中國東南嘅十字路口，自古稱做「吳頭楚尾，粵戶閩庭」，叫做「形勝之區」，向東可以去吳越，向西可以去荊湘，向南可以入粵閩，向北通到江北，所以係珠三角、長三角、閩南三地嘅交滙點，同上海、廣州、廈門、南京、武漢、長沙、合肥呢啲重要城市嘅直綫距離大多喺六百到七百公里內。所以交通方便，陸路上跨省主要公路全部高速化，省內嘅高速路里程達3088公里，鐵路上有京九綫、浙贛綫穿過，亦有航空、水運。

經濟 
農業上主要作物係水稻，而經濟作物有油菜、棉花。江西礦產豐富，銅、鎢、金、銀、鈾、釷、鉭、銫、鉈、鈧、伴生硫、溶劑白雲岩嘅埋藏量排中國首位，其中銅、鎢、鈾釷、鉭鈮、稀土譽爲江西嘅「五朵金花」。德興嘅銅礦同大庾嘅鎢礦都好有名，德興嘅斑巖銅礦佔全省銅礦儲量67.7%，而大庾號稱「世界鎢都」。

雖然係噉，江西省同週邊啲省比落就顯得窮，尤其係同隔籬嘅廣東、福建、浙江呢啲沿海發達省比。而江西本身第一產業發達，江西嘅農業喺全國好緊要，喺大陸從未間斷貢獻糧食畀全國嘅省有兩個，江西係之一。江西嘅經濟、技術中心喺南昌。

政區 
江西轄11個地級市，再下轄20個市轄區、70個縣、10個縣級市。下面份表列出咗啲地級市。

攷